Liggaam in kattebak dalk dié van vermiste maGill Packham wat vermis is. Foto: Via Facebook Die liggaam van ŉ vrou is Donderdagaand in ŉ uitgebrande BMW in Kaapstad gevind, skaars ŉ paar ure nadat ŉ 57-jarige vrou as vermis aangemeld is. Lt.kol. Andrè Traut, provinsiale polisiewoordvoerder vir die Wes-Kaap, het by navraag aan Maroela Media gesê Gill Packham (57) is Donderdagmiddag deur ŉ familielid by die Dieprivier-polisie as vermis aangemeld. Packham is die laaste keer gesien toe sy in haar groen BMW haar huis in Constantia verlaat het. Volgens die Pink Ladies, ŉ organisasie wat hom daarop toespits om vermiste mense op te spoor, is Packham omstreeks 07:00 die laaste keer gesien en was sy op pad na haar werkplek, Springfield Convent School in Wynberg, maar het glo nooit daar opgedaag nie. Intussen het die polisie laat Donderdagaand op ŉ brandende BMW by die Dieprivier-treinstasie afgekom. “Nadat die vlamme geblus is, is die gebrande liggaam van ŉ vrou in die kattebak van die motor gekry,” het Traut gesê. Traut het gesê albei sake word tans deur die polisie ondersoek. “Dit is te vroeg om aan te neem dat me. Packham se verdwyning met die liggaam in die BMW verbind kan word,” het hy gesê. Packham is getroud en het twee dogters.